Pistonsi svladali 76erse, Kingsi Maverickse (7/6/03) - 2003-05-07
Utakmica u Detroitu bila je tijesna, dok su u Dallasu dominirali gosti
Košarkaši Detroit Pistonsa su prvom susretu u okviru drugog kruga playoffa u Istočnoj konferenciji svladali Piladelphia 76erse rezultatom 98:87. Richard Hamilton je kod pobjednika bio najučinkovitiji s 25 poena, dok je Allen Iverson ubacio 27 koševa. Detroit je kontrolirao veći dio utakmice, ali nijednom se njegovi igrači nisu mogli osjećati previše udobno, jer su im 76ersi stalno “puhali za vrat.” Pobjednika je, zapravo, odlučila rezervna klupa Pistonsa, što nije iznenađenje, jer su Pistonsove rezerve vodeće u ligi s prosjekom od 34 poena po susretu. Drugi međusobni susret između Detroita i Philadelphije igra se sutra u Detroitu. U Zapadnoj konferenciji smo gledali sjajnu pobjedu Sacramento Kingsa nad Dallas Mavericksima. Rezultat je bio 124:113. Košarkaši iz Sacramenta jednostavno “ne leže” Mavericksima, što – osim pobjede u njihovom prvom međusobnom susretu u okviru drugog kruga doigravanja – dokazuje i podatak da su Kingsi u regularnom dijelu sezone tri puta svladali košarkaše Dallasa, a izgubili samo jednom. Pedja Stojaković je odigrao odličnu utakmicu s 29 poena i devet skokova, a Chris Webber je imao učinak od 29 poena i devet asistencija. Sacramento je najveći dio posla obavio zaustavljajući Dirka Nowitzkog. On je na kraju imao učinak od 18 poena i 11 skokova, a Steve Nash je također bio “iskopčan” od svojih suigrača, pa su nedostajale njegove uobičajene asistencije i neobični koševi, koji su često odlučivali podbjednika. Osim igranja playoffa ljubiteljima košarke pozornost privlače proglašenja najboljih igrača NBA lige. Tim Duncan, krilni centar San Antonio Spursa, drugu je godinu za redom, proglašen najboljim NBA košarkašem, odnosno najkorisnijim igračem lige(MVP). Tako je Duncan postao tek šesti NBA košarkaš u povijesti koji je dvije godine za redom proglašen najboljim igračem. Posljednji put to je uspjelo Michaelu Jordanu 1991. i 1992. godine. Dim Duncan je, naravno, izabran i u prvu petorku NBA lige za ovu sezonu. Preostala četvorica su Kevin Garnett, Kobe Bryant, Tracy McGrady i Shaquille O`Neail. Shaq i Bryant su tako postali prvi igrači iz iste ekipe (Los Angeles Lakers) koji su dvije godine zaredom svrstani u prvu petorku nakon što su to učinili John Stockton i Karl Malone iz Utaj Jazz-a u sezonama 1993-94, 1994-95. U drugu su petorku izabrani Dirk Nowitzki (Dallas Mavericks), Chris Webber (Sacramento Kings), Ben Wallace (Detroit Pistons), Jason Kidd (New Jersey Nets) te Allen Iverson (Philadelphia 76ers).